DECRETO 208/2007, do 18 de outubro, polo que se aproba a modificación dos estatutos da sociedade pública Galicia Calidade, S.A.
CONSELLERÍA DE ECONOMÍA E FACENDA — III. OUTRAS DISPOSICIÓNS — 09/11/2007

Galicia Calidade, S.A. é unha sociedade pública autonómica constituída o 17 de xullo de 1995 como entidade encargada da xestión e administración, en xeral, da primeira marca de garantía da Comunidade Autónoma de Galicia, Galicia Calidade, S.A., á cal se lle encomenda en particular o outorgamento de licenzas de uso da marca e o exercicio das medidas de control eficaces sobre a natureza, a calidade e as características dos produtos e servizos elaborados e distribuídos ao amparo do citado signo distintivo.
O artigo 2 dos estatutos sociais de Galicia Calidade, S.A. describe o seu obxecto e fins. Na actualidade, ao estar prevista a xestión e control da marca Comercio Rural Galego por parte de Galicia Calidade, S.A., considérase necesaria a ampliación do obxecto e dos fins da sociedade anónima.
Así mesmo considérase adecuado e preciso adaptar a composición do Consello de Administración da sociedade á composición actual dos órganos de goberno da Xunta de Galicia.
Polo que, de conformidade co disposto nos artigos 45 e seguintes da Lei 3/1985, do 12 de abril, do patrimonio da Comunidade Autónoma de Galicia, e no artigo 111 do Decreto 50/1989, do 9 de marzo, polo que se aproba o regulamento que a desenvolve, e por proposta do conselleiro de Economía e Facenda, e logo de deliberación do Consello da Xunta de Galicia, na súa reunión do día dezaoito de outubro de dous mil sete,
DISPOÑO:
Artigo único.-Modifícanse os estatutos da sociedade Galicia Calidade, S.A., aprobados polo Decreto 382/1994, do 15 de decembro, e modificados posteriormente polo Decreto 66/2004, do 4 de marzo.
Un.-O artigo 2º queda redactado do seguinte xeito:
«Constitúe o obxecto da sociedade a xestión e administración en xeral da marca Galicia Calidade e en particular outorgar as licenzas de marca exercendo medidas de control eficaces sobre a natureza, a calidade e as características dos produtos e servizos elaborados ou distribuídos ao amparo da marca Galicia Calidade. Así mesmo, é obxecto desta sociedade a xestión e administración en xeral da marca Comercio Rural Galego e, en particular, outorgar licenzas de marca e exercer as medidas de control eficaces sobre a natureza, a calidade, as características e os requisitos dos establecementos pertencentes á rede de comercios rurais».
Dous. O artigo 17º, parágrafo 1, queda redactado do seguinte xeito:
«1. O Consello de Administración estará integrado por seis membros.
O presidente do Consello de Administración será designado pola Xunta Xeral, por proposta da consellería competente en materia de innovación.
Formarán parte do Consello de Administración, ademais do presidente, un representante por cada unha das consellerías competentes en materia de comercio, de industria, de agricultura e de pesca, designados pola persoa titular da respectiva consellería.
Tamén formará parte do Consello de Administración un representante do Instituto Galego de Promoción Económica, designado polo seu presidente».
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, dezaoito de outubro de dous mil sete.
Emilio Pérez Touriño
Presidente
José Ramón Fernández Antonio
Conselleiro de Economía e Facenda